韓廉使奉御贊
作者：釋德洪
朝代：宋

paragraphs: 幅巾椹衣，杳然深靖。
坐蘚石牀，横玉麈柄。
松聲度曲，笑作風聽。
是故有琴，絃索不整。
人徒見其神和氣平，頽然委順。
至於垂紳正笏，守法奉命。
則活人之色嚴毅勁正，特不受富貴所吞，而有山林之韻。
究其心胸，山包海容。
表裏不隔，八窗玲瓏。
蓋遊戲人間之出世，扶持洞上之宗風者也。